Na temelju članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10-ispr., 90/11, 16/12, 86/12, 94/13, 136/14 - RUSRH, 152/14, 7/17 i 68/18) i članka 39. Statuta Srednje škole Antun Matijašević-Karamaneo, Vis, Školski odbor na prijedlog v.d. ravnateljice na devetnaestoj sjednici održanoj dana 20. veljače 2019.godine, donosi

**PRAVILNIK O OBRAZOVANJU UČENIKA SPORTAŠA**

**Članak 1.**

Ovaj program rada uređuje prilagođavanje školskih obveza aktivnih sportaša i natjecatelja koji su učenici ove škole u svim programima za koje Škola obrazuje.

**Članak 2.**

Školske se obveze mogu prilagoditi učenicima koji su registrirani u državnom sportskom savezu i natječu se na državnim i županijskim natjecanjima te u Hrvatskom olimpijskom odboru za sudjelovanje na međunarodnim natjecanjima.

**Članak 3.**

Obveze učenika sportaša za ostvarivanje prilagođavanja nastave:

-učenik može zatražiti od Razrednog vijeća prilagođavanje nastave u periodu u kojem su mu pojačane pripreme, treninzi ili sportska natjecanja. Za ostvarivanje prilagođavanja nastave učenik podnosi zamolbu koju predaje u Tajništvo škole, a kopiju razredniku;

-učenik i njegovi roditelji moraju se pobrinuti da trener (ili uprava kluba) pravovremeno obavijesti (faxom ili e-mailom) školu ili razrednika o učenikovom izostanku s nastave;

-učenik je u pisanoj provjeri u cijelosti izjednačen s ostalim učenicima. Ako je učenik u terminu dogovorenom za usmenu provjeru opravdano odsutan, u pravilu odgovara na prvom idućem školskom satu;

-redoviti učenici koji imaju status kategoriziranog sportaša, sukladno odredbama Zakona o športu, mogu završiti školu pohađanjem nastave ili polaganjem ispita. Način i rokove takvog školovanja utvrđuje Nastavničko vijeće za svakog učenika zasebno;

-učenik je obvezan zastupati školu na natjecanjima ili drugim priredbama;

-o svakoj promjeni koja se odnosi na ispunjavanje uvjeta za prilagođavanje školskih obveza, učenik je dužan obavijestiti razrednika u roku od sedam dana;

-prisutnost nastavi TZK je obvezna;

**Članak 4.**

Prava učenika sportaša za ostvarivanje prilagođavanja nastave:

-učeniku kojem se odobri zamolba za prilagodbu, sportski klub i roditelji nisu dužni tražiti uobičajeno odobrenje za izostanak učenika prema čl.112. Statuta škole (pročišćeni tekst);

-učenik može izostati s nastave prema priloženom kalendaru priprema i natjecanja, nakon što trener pravovremeno, a najkasnije 24 sata unaprijed (telefonom, faxom, e-mailom) obavijesti razrednika ili školu o izostanku;

-učenik može djelomično izostajati s nastave uoči natjecanja zbog pojačanih treninga o čemu će trener pravovremeno, a najkasnije 24 sata unaprijed (telefonom, faxom, e-mailom) obavijesti razrednika ili školu o izostanku;

-po povratku na redovnu nastavu učenik može zatražiti konzultaciju za propušteno gradivo pojedinih predmeta tijekom satova predmetnih informacija profesora prema rasporedu;

-najkasnije 7 dana po povratku na nastavu, učenik s razrednikom i školskim psihologom predlaže predmetnim nastavnicima plan datuma usmene provjere znanja za razdoblje koje je sukladno vremenu učenikove odsutnosti;

**Članak 5.**

Suradnja sportskog kluba i trenera sa školom:

Sportski klubovi dužni su školi priložiti sljedeću dokumentaciju:

-potvrdu o registraciji u nacionalnom sportskom savezu

-potvrdu da se učenik natječe u redovnim natjecanjima tog sportskog saveza

-popis najvećih natjecateljskih uspjeha u prethodnoj godini

-raspored treninga

-kalendar priprema i natjecanja

Predstavnik sportskog kluba ili trener dužni su jednom u polugodištu prisustvovati sastanku s razrednikom i stručnim timom škole.

**Članak 6.**

Prestanak prava na prilagođavanje nastave sportskim obvezama. Prilagođavanje nastave školskim obvezama škola može ukinuti:

-ako prestanu postojati razlozi za ostvarivanje prilagođavanja nastave

-ako je učenik tijekom polugodišta negativno ocijenjen iz dva ili više predmeta

-ako se učenik ne pridržava ili krši Školski red

-ako je učeniku izrečena odgojna mjera

-ako učenik ne poštuje preuzete obveze i dogovor s nastavnicima (ne pridržava se rokova i termina usmenih i pisanih provjera)

-ako se ne obavještava na vrijeme razrednika o mogućim odsutnostima ili povećanom intenzitetu treninga s potvrdom kluba

-ako razrednika ne obavijesti o promjeni statusa

-ako učenik ne ispunjava uvjete za kategoriziranog ili darovitog sportaša (potvrda nacionalnog saveza)

-ako učenik neopravdano ne sudjeluje u školskim natjecanjima i takmičenjima

-ako učenik ne sudjeluje aktivno na natjecanjima i treninzima (ima preslabe rezultate)

**Članak 7.**

Autentično tumačenje ovog Pravilnika daje Školski odbor.

**Članak 8.**

Ovaj Pravilnik može se mijenjati i dopunjavati samo na način i u postupku po kojim je donesen.

**Članak 9.**

Ovaj Pravilnik stupa na snagu danom objave na oglasnoj ploči Škole.

Predsjednica Školskog odbora: I.R.

v.d. Ravnateljica: A.V.